На основу члана 11. став 4. Закона о финансијској подршци породици са децом ("Службени гласник РС", бр. 113/17, 50/18, 46/2021-Одлука УС РС, 51/2021 - Одлука УС РС, 53/2021 - Одлука УС РС, 66/2021, 130/2021, 43/2023 Одлука УС РС, 62/2023, 11/2024 - Одлука УС РС и 79/2024) и члана 37. став 1. тачка 7) Статута Града Ниша ("Службени лист Града Ниша", бр.88/08, 143/16 и 18/19),

Скупштина Града Ниша, на седници одржаној \_\_\_\_\_\_\_\_\_\_\_\_ године, доноси

**О Д Л У К У**

**О ИЗМЕНАМА И ДОПУНАМА ОДЛУКЕ О ФИНАНСИЈСКОЈ ПОДРШЦИ ПОРОДИЦИ СА ДЕЦОМ**

**НА ТЕРИТОРИЈИ ГРАДА НИША**

**Члан 1.**

У Одлуци о финансијској подршци породици са децом на територији Града Ниша („Службени лист Града Ниша“, бр. 47/19- пречишћен текст, 17/20, 35/21 и 139/2022) у члану 4. став 1. после тачке 6а. додаје се нова тачка 6б, која гласи:

„6б Право на новчану накнаду породицама ђака првака где је један родитељ незапослен или остварује минималну зараду“

**Члан 2.**

У члану 15., став 1. износ: „11.000,00 динара“, замењују се износом: „20.000,00 динара“.

**Члан 3.**

У члану 19a, став 1 мења се и гласи:

„Право на помоћ за набавку уџбеника за децу основношколског и средњошколског узраста која похађају школе на територији града Ниша, имају родитељи те деце у случају када један или оба родитеља остварују право на накнаду за туђу негу и помоћ.“

У ставу 3. истог члана речи: „о степену телесног оштећења или“, бришу се.

**Члан 4.**

После члана 19а додаје се нови поднаслов 6б и члан 19б, који гласе:

„**6б Право на новчану накнаду породицама ђака првака где је један родитељ незапослен или остварује минималну зараду**

Члан 19б

Право на новчану накнаду породицама ђака првака основних школа на територији Града Ниша, остварује породица ђака првака у којој је један родитељ незапослен или има минималну зараду.

Право се остварује у новчаном износу од 12. 000, 00 динара.

Право се остварује на основу захтева родитеља и документације о испуњености услова за остваривање права.

Захтев за остваривање права подноси се надлежној управи за послове из области друштвене бриге о породици и деци која као првостепени орган решењем одлучује о признавању права.

Против решења којим управа надлажна за послове друштвене бриге о деци одлучује о праву, може се изјавити жалба, која се подноси првостепеном органу у року од 15 дана од пријема решења.

По жалби одлучује у другом степену Градско веће Града Ниша.“

**Члан 5.**

Овлашћује се надлежна управа за послове органа Града да сачини и објави пречишћен текст Одлуке о финансијској подршци породици са децом на територији Града Ниша.

**Члан 6.**

Ова одлука ступа на снагу осмог дана од дана објављивања у „Службеном листу Града Ниша“, а примењује се од 01.01.2025. године.

 Број:

У Нишу,

**СКУПШТИНА ГРАДА НИША**

**Председник**

 **Проф. др Игор Новаковић**

**О б р а з л о ж е њ е**

Законoм о финансијској подршци породици са децом ("Службени гласник РС", бр. 113/17, 50/18, 46/2021-Одлука УС РС, 51/2021 - Одлука УС РС, 53/2021 - Одлука УС РС, 66/2021, 130/2021, 43/2023 Одлука УС РС, 62/2023, 11/2024 - Одлука УС РС и 79/2024) прописано је да локалне самоуправе могу уколико обезбеде средства предвидети и шири обим права од оних одређених законом и другим републичким прописима са циљем побољшања квалитета живота породицама са децом на својој територији и омогућавања истима већу доступност и приступачност у свим областима при одрастању и школовању деце.

У складу са законским могућностима Град Ниш овом Одлуком уводи ново право на новчану накнаду породицама ђака првака где је један родитељ незапослен или остварује минималну зараду, у циљу финансијске помоћи ове категорије родитеља ђака првака.

Изменом члана 15.став 1 повећава се износ на једнократну новчану помоћ за новорођенче.

Изменом члана 19а став 1 проширује се могућност лица која могу да остваре право на помоћ за набавку уџбеника за децу основношколског и средњошколског узраста која похађају школе на територији града Ниша. Изменом члана ово право моћи ће да остваре сви родитељи деце који остварују право на накнаду за туђу негу и помоћ.

Срества за реализацију ове Одлуке биће обезбеђена Одлуком о буџету Града Ниша за 2025. годину.

Ова одлука ступа на снагу осмог дана од дана објављивања у „Службеном листу Града Ниша“, а примењује се од 01.01.2025. године.

**ВРШИЛАЦ ДУЖНОСТИ НАЧЕЛНИКА ГРАДСКЕ УПРАВЕ ЗА ДРУШТВЕНЕ ДЕЛАТНОСТИ**

**Миљан Петровић**